**...şi va fi dragoste**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

stau pe genunchi şi-i spun lui Dumnezeu

că o să plec

respir sacadat

uneori

mă întorc în timp şi mă ascult

spun în gând Tatăl nostru

sperând că-n următoarea clipă

voi fi altfel

mai mult decât atât

voi şti unde se tot duc oamenii

în pământul de sub pământ

sau în cerul de sub cer

voi şti sensul multor lucruri

pe care cu bună ştiinţă

le-am ignorat

voi împărţi sfârşitul lumii

în cioburi

câte unul pentru fiecare

nu voi fi trist

din lumea mea se va naşte

o altă lume cu un singur rege

supus sufletului

...şi va fi dragoste

şi va fi dragoste